b"\n_START_ARTICLE_\nEduardo Torres-Dulce Lifante\n_START_SECTION_\nBiografia\n_START_PARAGRAPH_\nLlicenciat en Dret per la Universitat Complutense de Madrid, la seva carrera com a fiscal l'ha desenvolupat a Sevilla, Guadalajara i Madrid. L'any 1996 va ser ascendit a la categoria de fiscal de sala i ha estat, des de llavors, entre altres c\xc3\xa0rrecs, fiscal de sala del Tribunal Suprem d'Espanya, cap de la Secci\xc3\xb3 del Penal, vocal del Consell Fiscal i fiscal de sala a la Fiscalia davant del Tribunal Constitucional d'Espanya. \xc3\x89s fill d'Antonio Torres-Dulce y Ru\xc3\xadz, que fou president del Tribunal d'Ordre P\xc3\xbablic durant el Franquisme._NEWLINE_Com a professor, ha impartit doc\xc3\xa8ncia, entre d'altres, al CEU Luis Vives, a l'Institut d'Empresa i de Pr\xc3\xa0ctica Processal Penal a l'Escola de Pr\xc3\xa0ctica Jur\xc3\xaddica de l'ICADE, en el Curs Pr\xc3\xa0cticum en la Llicenciatura de la Facultat de Dret de la Universitat Aut\xc3\xb2noma de Madrid, a la Facultat de Ci\xc3\xa8ncies de l'Asseguran\xc3\xa7a de la Universitat Pontif\xc3\xadcia de Salamanca i al Centre d'Estudis Jur\xc3\xaddics de l'Administraci\xc3\xb3 de Just\xc3\xadcia (CEJAJ)._NEWLINE_Sent fiscal del Tribunal Constitucional -especialitzat en temes laborals-, fou esquitxat per un esc\xc3\xa0ndol quan exercia com a president del Comit\xc3\xa8 d'Apel\xc2\xb7laci\xc3\xb3 de la Reial Federaci\xc3\xb3 Espanyola de Futbol. La pol\xc3\xa8mica es va desencadenar quan, en una pol\xc3\xa8mica decisi\xc3\xb3, va aixecar la suspensi\xc3\xb3 d'un partit -imposada en primera inst\xc3\xa0ncia pel Comit\xc3\xa8 de Competici\xc3\xb3- al jugador Hugo S\xc3\xa1nchez del Reial Madrid. El seu passat com a soci madridista des dels 13 anys i les dures cr\xc3\xadtiques rebudes el van obligar a presentar la seva dimissi\xc3\xb3 irrevocable el 26 de febrer de 1988._NEWLINE_Tamb\xc3\xa9 ha col\xc2\xb7laborat amb l'Escola de Cinema i Audiovisuals de la Comunitat de Madrid (ECAM) impartint seminaris sobre el cinema mut, dins de l'assignatura d'Hist\xc3\xb2ria del Cinema que dirigeix Carlos F. Hereu. Fou cr\xc3\xadtic cinematogr\xc3\xa0fic de la revista Telva._NEWLINE_Com a autor de publicacions especialitzades en Dret, ha participat, entre altres, en l'elaboraci\xc3\xb3 del Codi Penal comentat, la Llei Org\xc3\xa0nica del Tribunal Constitucional, en una selecci\xc3\xb3 de la jurisprud\xc3\xa8ncia de les actuacions del Tribunal Constitucional, en uns comentaris de l'Estatut d'Autonomia de la Comunitat de Madrid, etc.\n_START_SECTION_\nFiscal General de l'Estat\n_START_PARAGRAPH_\nEl 18 de desembre de 2014 present\xc3\xa0 la dimissi\xc3\xb3 com a Fiscal General de l'Estat al\xc2\xb7legant motius personals, tot i que algunes fonts apuntaven a discrep\xc3\xa0ncies amb el govern espanyol per entremetre's en la independ\xc3\xa8ncia del ministeri fiscal. El darrer episodi al capdavant de la fiscalia general va ser la querella presentada contra Artur Mas, Joana Ortega i Irene Rigau per la consulta sobre la independ\xc3\xa8ncia de Catalunya del 9 de novembre de 2014, mentre que el fiscal superior de Catalunya, Romero de Tejada, aix\xc3\xad com la resta de fiscals catalans no hi veien indicis inculpatoris. Despr\xc3\xa9s de convocar-se Junta de Fiscals, la querella va rebre el suport per ser presentada davant del Tribunal Superior de Just\xc3\xadcia de Catalunya._NEWLINE_L'agost de 2015, el Govern espanyol autoritza a l'exfiscal general de l'Estat a incorporar-se al despatx Garrigues Advocats, sense respectar el termini de dos anys d'incompatibilitats que contempla la llei despr\xc3\xa9s del cessament d'alts c\xc3\xa0rrecs.\xc2\xa0\n_START_SECTION_\nCr\xc3\xadtic de cinema\n_START_PARAGRAPH_\nCom a cr\xc3\xadtic de cinema ha participat en el programa radiof\xc3\xb2nic Cowboys de medianoche (esRadio). A m\xc3\xa9s d'autor de diversos llibres sobre cinema, ha col\xc2\xb7laborat en revistes i peri\xc3\xb2dics com Nuestro Tiempo, Nueva Lente, Contracampo, Expansi\xc3\xb3n, El Semanal, Telva i La Clave. Va formar part del Consell de Redacci\xc3\xb3 de la revista Nickel Odeon i del programa de TVE \xc2\xa1Qu\xc3\xa9 grande es el cine!, dirigits per Jos\xc3\xa9 Luis Garci, que estren\xc3\xa0 l'any 2012 la pel\xc2\xb7l\xc3\xadcula Holmes & Watson. Madrid Days, amb gui\xc3\xb3 d'ambd\xc3\xb3s. \xc3\x89s autor, entre d'altres, del llibre Armas, mujeres y relojes suizos."